text: Køb keramikvaser til koncerten
  10 oktober 2015 kl. 17.26
  Keramikvaser erstatter nu T-shirts som merchandise til koncerter.
  Normalt køber man en T-shirt efter en koncert, hvis man vil have et minde med hjem. Men nu er en ny type merchandise dukket op i form af smykker, keramikvaser, unika-armbånd og ringe.
  Det er resultatet af et samarbejde mellem musikeren Silje Holtan og keramikeren Marianne Toft. 
  Silje Holtan - opvokset i Vejen og uddannet i Esbjerg - præsenterede lørdag sit nye album Picture Me. Pakket ind i et armbånd. 
  - Så kan du sætte CD'en på - og tage armbåndet på, siger Silje Holtan til TV  SYD. 
  Hun ville gerne udgive sit nye album og tilføre det et udtryk fra en anden kunstart og har i samarbejde med Fanø-keramikeren Frk Toft - Marianne Toft - udviklet konceptet. Det blev præsenteret på Kulturfabrikken i Nordby på Fanø lørdag eftermiddag. 
  Ideen blev taget godt imod af Lise Larsen fra Esbjerg: 
  - Jeg synes, det er rigtig spændende. Det er da noget, der er interessant for os kvinder i stedet for de der T-shirts, man altid kan købe, siger hun.
  